Propunere de DECIZIE A CONSILIULUI de autorizare a României de a aplica o măsură de derogare de la articolul 287 din Directiva 2006/112/CE a Consiliului privind sistemul comun al taxei pe valoarea adăugată /* COM/2012/014 final - 2012/0002 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective, pentru a simplifica procedura de colectare a TVA sau pentru a preveni anumite forme de evaziune fiscală sau de fraudă. Prin scrisoarea înregistrată de Comisie la data de 6 iulie 2011, România a solicitat o autorizație de scutire pentru persoanele impozabile a căror cifră de afaceri anuală nu depășește 50 000 EUR. Prin scrisoarea înregistrată de Comisie la data de 30 august 2011, România a înlocuit solicitarea anterioară printr-o nouă solicitare de scutire pentru persoanele impozabile a căror cifră de afaceri anuală nu depășește 65 000 EUR. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 8 noiembrie 2011, cu privire la solicitarea înaintată de România. Prin scrisoarea din 9 noiembrie 2011, Comisia a comunicat României faptul că deține toate informațiile necesare pentru a analiza solicitarea. Contextul general Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit plafon. Ca efect al acestei scutiri, o persoană impozabilă nu este obligată să perceapă TVA pentru livrările sale și, prin urmare, nu poate deduce TVA-ul aferent achizițiilor sale. Acest plafon al cifrei de afaceri anuale variază de la un stat membru la altul, în special în funcție de data aderării. Pentru statele membre care au aderat după 1 ianuarie 1978, a fost stabilit un plafon al cifrei de afaceri anuale la articolul 287 din Directiva TVA. Pentru România, plafonul maxim a fost stabilit la 35 000 EUR, sumă calculată la cursul de schimb din data aderării acesteia [articolul 287 punctul (18) din Directiva TVA]. Derogarea solicitată de România vizează simplificarea regimului de TVA pentru întreprinderile mici prin introducerea acestei măsuri de simplificare pentru persoanele impozabile a căror cifră de afaceri anuală nu depășește 65 000 EUR, calculată la cursul de schimb din data aderării. Măsura va reduce în mod semnificativ sarcinile întreprinderilor care pot beneficia de acest regim și le va scuti de o mare parte din obligațiile aferente impuse de regimul privind TVA normal. Sistemul ar urma să fie opțional pentru persoanele impozabile. În general, problema sustragerii de la obligația plății TVA este semnificativă în România. Serviciile Comisiei au oferit asistență tehnică României pentru evaluarea deficiențelor sistemului de administrație fiscală din România în materie de control al TVA și de sustragere de la obligația plății. S-au organizat misiuni la București, având drept scop identificarea unor soluții adecvate, compatibile cu Directiva TVA. În acest context s-au formulat o serie de recomandări, pentru implementarea cărora România a solicitat sprijinul Comisiei. Prin urmare, prezenta propunere trebuie văzută ca partea a unui pachet de măsuri destinat să amelioreze nivelul general de respectare a legislației în domeniu și să simplifice procedura de colectare a TVA. Aceasta va fi completată în special prin introducerea unui regim forfetar destinat agenților economici de mici dimensiuni, în temeiul articolului 281 din Directiva TVA, aplicabil agenților economici de mici dimensiuni care nu doresc să recurgă la această măsură de simplificare. La 19 octombrie 2011 a avut loc o consultare în această privință a Comitetului TVA. Derogarea se va aplica până la 31 decembrie 2014 sau până la intrarea în vigoare a unei directive privind limita superioară a cifrei de afaceri anuale până la care produsele și serviciile furnizate de o persoană impozabilă ar putea beneficia de scutirea de TVA. Pe baza informațiilor furnizate de România, impactul asupra veniturilor totale provenite din TVA colectate în etapa de consum final va fi neglijabil. Dispoziții în vigoare în domeniul propunerii În 2004, Comisia a prezentat o propunere [COM(2004) 728 final] care viza creșterea la 100 000 EUR a plafonului cifrei de afaceri anuale până la care statele membre pot scuti persoanele impozabile de la plata TVA, cu posibilitatea actualizării anuale a acestei limite. Coerența cu celelalte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Nu se aplică. Obținerea și utilizarea avizului experților Nu a fost necesară consultarea experților externi. Evaluarea impactului Decizia vizează introducerea unei măsuri de simplificare prin care întreprinderile cu o cifră de afaceri anuală care nu depășește 65 000 EUR sunt scutite de multe din obligațiile privind TVA, având astfel un potențial impact pozitiv pentru mediul de afaceri. În același timp, se așteaptă ca prezenta măsură de simplificare să amelioreze nivelul general de respectare a obligațiilor privind plata TVA. Având în vedere domeniul restrâns de aplicare al derogării și aplicarea sa limitată în timp, amploarea impactului va fi, în orice caz, restrânsă. 3. ELEMENTELE JURIDICE ALE PROPUNERII Rezumatul acțiunii propuse Autorizarea României să aplice o măsură de derogare de la Directiva TVA în ceea ce privește regimul de scutire pentru agenți economici cu o cifră de afaceri anuală care nu depășește echivalentul în moneda națională al sumei de 65 000 EUR, la cursul de schimb de la data aderării statului în cauză. Temei juridic Articolul 395 din Directiva TVA. Principiul subsidiarității Propunerea intră în sfera competenței exclusive a UE. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Decizia se referă la o autorizare acordată unui stat membru la solicitarea acestuia și nu constituie o obligație. Având în vedere domeniul de aplicare limitat al derogării, măsura specială este proporțională cu obiectivul urmărit. Alegerea instrumentelor Instrumente propuse: Decizie. Alte instrumente nu ar fi adecvate din următoarele motive: În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea din partea Consiliului, hotărând în unanimitate la propunerea Comisiei. O decizie a Consiliului este cel mai adecvat instrument, deoarece poate fi adresată statelor membre în mod individual. 4. IMPLICAȚII BUGETARE Propunerea nu are implicații asupra bugetului Uniunii. 5. ELEMENTE FACULTATIVE Propunerea conține o clauză privind încetarea de drept a efectelor juridice. 2012/0002 (NLE) Propunere de DECIZIE A CONSILIULUI de autorizare a României de a aplica o măsură de derogare de la articolul 287 din Directiva 2006/112/CE a Consiliului privind sistemul comun al taxei pe valoarea adăugată CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[1], în special articolul 395 alineatul (1), având în vedere propunerea Comisiei Europene, întrucât: (1) Prin scrisoarea înregistrată de Comisie la data de 30 august 2011, România a solicitat o autorizație pentru o măsură de derogare de la articolul 287 punctul (18) din Directiva 2006/112/CE, în vederea scutirii persoanelor impozabile a căror cifră de afaceri anuală nu depășește echivalentul în moneda națională al sumei de 65 000 EUR la cursul de schimb de la data aderării. Prin această măsură, persoanele impozabile respective vor fi scutite, total sau parțial, de obligațiile privind taxa pe valoarea adăugată (TVA) la care se face referire în titlul XI capitolele 2-6 din Directiva 2006/112/CE. (2) În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 8 noiembrie 2011, cu privire la solicitarea depusă de România. Prin scrisoarea din 9 noiembrie 2011, Comisia a comunicat României faptul că deține toate informațiile necesare pentru a analiza solicitarea. (3) Un regim special pentru întreprinderile mici este o opțiune care se află deja la dispoziția statelor membre în temeiul titlului XII din Directiva 2006/112/CE. Această măsură reprezintă o derogare de la titlul XII din Directiva 2006/112/CE doar în măsura în care plafonul cifrei de afaceri anuale a persoanei impozabile în cadrul acestui regim de TVA este mai ridicat decât cel permis în prezent României în conformitate cu articolul 287 punctul (18) din Directiva 2006/112/CE, și anume 35 000 EUR. (4) Un plafon mai ridicat pentru regimul special destinat întreprinderilor mici constituie o măsură de simplificare, deoarece ar putea reduce semnificativ obligațiile celor mai mici societăți în ceea ce privește TVA, regimul special respectiv fiind în același timp opțional pentru persoanele impozabile. Ca efect global, se așteaptă ca prezenta măsură să amelioreze nivelul general de respectare a obligațiilor privind plata TVA. (5) Comisia a inclus în propunerea sa de directivă care vizează simplificarea obligațiilor privind taxa pe valoarea adăugată din 29 octombrie 2004[2] dispoziții al căror obiect este acela de a permite statelor membre stabilirea plafonului cifrei de afaceri anuale pentru regimul de scutire de la plata TVA la cel mult 100 000 EUR sau echivalentul în moneda națională, această sumă putând fi reactualizată anual. Solicitarea prezentată de România este în concordanță cu această propunere. (6) Derogarea nu are niciun impact asupra resurselor proprii ale Uniunii provenite din TVA și va avea doar un efect neglijabil asupra veniturilor totale din taxe ale statului membru colectate în etapa de consum final, ADOPTĂ PREZENTA DECIZIE: Articolul 1 Prin derogare de la articolul 287 punctul (18) din Directiva 2006/112/CE, România este autorizată să acorde o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională al sumei de 65 000 EUR la cursul de schimb din data aderării sale la Uniunea Europeană. Articolul 2 Prezenta decizie se aplică până la data intrării în vigoare a unei directive de modificare a plafonului cifrei de afaceri până la care persoanele impozabile pot beneficia de scutire de la plata TVA sau până la 31 decembrie 2014, dacă intrarea în vigoare sus-menționată este ulterioară acestei date. Articolul 3 Prezenta decizie se adresează României. Adoptată la Bruxelles, Pentru Consiliu, Președintele [1] JO L 347, 11.12.2006, p. 1. [2] COM (2004) 728 final.